Hoë vlakke van bestraling by duikbootwrak 'bedreig nie' | Netwerk24
Hoë vlakke van bestraling by duikbootwrak 'bedreig nie'
12 Julie 2019 12:50
Noorweë het bestralingsvlakke van 800 000 maal hoër as normaal gevind by die wrak van 'n Russiese kernduikboot in die Noorweegse See, berig BBC.
Die Komsomolets het in 1989 daar gesink weens 'n brand aan boord en 42 vlootsoldate is dood. Die duikboot het twee kernreaktors en twee kerntorpedo's gehad.
Die navorsers wat die ontdekking gedoen het, sê daar is nie rede tot kommer oor die omgewing nie. Die lek is nie groot nie en die Arktiese water verdun die sesiumbestraling vinnig.
Die duikboot lê ook baie diep – 1 680 m – en daar is min vis in die omtrek, berig CNN.
Die duikboot was destyds die Amerikaanse tegnologie vooruit. Dit het 'n romp van titanium gehad waarmee dit tot 3 000 vt kon duik.
'n Afstandbeheerde onderwatervaartuig ondersoek die wrak van die Komsomolets, 'n Russiese duikboot.Foto: Noorweë se instituut vir seenavorsing
'n Ongedateerde foto van die Komsomolets. Foto: Getty images
Die inligting kom net 'n week nadat 'n brand in 'n Russiese geheime kernaangedrewe duikboot die lewe van 14 mense geëis het, berig die Amerikaanse National Public Radio (NPR).
Russiese owerhede sê die brand is onder bedwang gebring en die kernreaktor is nie geraak nie.
Noorweë se bestraling- en kernveiligheidsowerheid sê hulle het geen radioaktiwieit ná die laaste voorval bespeur nie.